Tege ije kabali-baluh (suami-istri) melai into saran himba, awi pambelum ewen ndue baya mahasil kare je atun melai himba te, yete malaok, mengan tuntang malan-manana. Kabali baluh tuh tahi jari mangabali arepe (berumah tangga), tapi ewen ndue palus hindai ati mandinun anak.
Handau hamalem ewen balaku asi dengan Hatalla ngambu uka inenga keturunan. Hung ije alem sawae te manupi inyundau ije biti oloh bakas ongko, palus hamauh huang nupie. “Oo..esu, amun keton handak mandinun anak, keleh ketun mangguang parak himba kanih.” Limbah hamauh kilau te bue je hakutak te palus lilap. Sawae te palus takisik bara tiruh nupie, palus ie manyarita akan kabalie, basa ie inyundau oloh bakas.
Ewen due palus marima nupi te, kuan banae amun kilau te itah musti “balampah” (bertapa) intu himba kanih. Balalu ewen baniat handak tulak akan himba manatap kare ramu bahatae.
Hung hanjewu andau tinai ewen ndue tulak akan himba, mampendeng puduk eka balampah. Ewen ndue nampara balampah, handau hamalem, jatun kuman, jatun mihop. Andau baganti andau, minggu, bulan baganti kea, hindai kea atun taluh masi. Pas anda je kasaratus, ewen ndue puna sadang kalau kanai, tuntang teah belai. Kajariae dumah kea ije biti oloh bakas ongko manggapi palus hakutak : “Ketun puna tutu-tutu balampah, ketun akan mandinu anak, manumun kaharap ketun. Has keleh ketun buli ndai.!” Oloh bakas te palus lilap.
Ewen ndue palus harikas buli akan human ewen hung saran himba. Andau-andau limbah te, sawae mangkeme angat biti bereng dia mangat, umbet muta-muta buang. “Nah kuan banae, mimbit arep ikau tuh andi” Pea kahureh, sawae te puna tutu batihi, mimbit arepe.
Sana sampai sukup bulan, sawae te palus maluas anak awau hatue bakena. Banae te palus manggare aran anake te “Kumbang Bernaung”.
Singkat kesah Kumbang Bernaung bejewung manjadi oloh hatue Bakena Balinga. Bara katabelae bapae majar malatih Kumbang Bernaung mandop – mengan mangau metu satua melai himba, hapan kare sipet tuntang lunju. Hung sinde katika Kumbang Bernaung mimbit bapae tulak mengan akan himba. “Ayu apang, itah mengan akan himba.” Kuan Kumbang Bernaung. Dia ulihku anak, aku dia barigas biti bereng. Ikau ih tulak kabuatm manggau metu satua akan itah. Tuh tege piring pusaka ayungku, inengaku akam, piring tuh inggare “piring malawen”, imbit piring pusaka tuh amun ikau sasat tau ikau manggunae, uka tau mandohop ikau.” Kuan bapae.
Limbah te Kumbang Bernaung haguet tulak akan himba, handak mangau metu satua. Ampie lagu Kumbang Bernaung hayang bara jalan je inyuru. Iye hayang dia katawan tintue. Balalu ie lacit akan lewun oloh je inggare lewu “Sanggu”. Metuh oloh lewu Sanggu manampa pesta hai, rami-rami.
Kumbang Bernaung balalu manukep oloh je rami rahat kare bawi hatue manari. Salenga tara gitan Kumbang Bernaung tege ije biti oloh bawi bahalap melai bentuk oloh are te. Bawi bahalap te inggare “Intan” ie anak Tambakas Lewu (Kepala Desa). Puna Kumbang Bernaung dia habirep manampayah kahalap bawi te. Palus iye buli akan humae manyuru jalan je sulake jalanan mengan nah.
Sampai huma, indu-bapa Kumbang Bernaung misek ie kilen katahie jalanan mengan, tuntang jatun dinun metu satua. Kumbang Bernaung manyarita basa ie hayang akan bentuk himba kanih, tapi dia ie manyarita basa ie sampai lewu Sanggu.
Kumbang Bernaung halajur mangganang “Intan” handau hamalem sampai dia tau sanunuh batiruh. Palus ie mananjaru indu-bapae, kuae handak tulak mengan, sakalinya ie mangguang Lewu Sanggu, handak manyundau Intan.
Kumbang Bernaung palus mangasene arep dengan Intan. Ampie Intan puna handak kea dengan Kumbang Bernaung, awi ie ije biti hatue bakena balinga. Kilau te ewen ndue kinjap hasundau benye-benyem. Kajariae, katawan bapa Intan hubungan anake dengan Kumbang Bernaung. Awi bapa Intan oloh basewut, tambakas lewu te, iye palus madu anake dengan oloh hatue je tatau kea bara lewu kejau. Tapi oloh hatue te jari bakas tuntang tege anak sawae. Intan dia nahuang dengan oloh hatue jete. Tapi ie dia bahanyi malawan auh bapae.
Mahining kilau te Kumbang Bernaung balalu musuk indu-bapae uka “Maja Misek” (melamar) Intan. Indu bapa Kumbang Bernaung palus hamauh : “Ela anak, itah tuh oloh pehe belom, dia itah bahanyi maja-misek oloh je tatau tuntang basewut.” “Dia, dia!! Kuan Kumbang Bernaung, jua-juan. “Aku musti kawin dengan Intan, narai bewei carae.!” “Ela, anak!” kuan indue.
Ampi lague Kumbang Bernaung dia tapa kahana, iye tulak akan Lewu Sanggu, benye-benyem, palus manalih Intan, ewen ndue hapakat handak “hatamput” (kawin lari). Ewen ndue balalu hadari bara lewu te. Metuh ewen ndue hadari tege oloh lewu manampayah ewen ndue. “Ayu… itah manekap Kumbang Bernaung, iye manamput Intan anak tambakas lewu.”!! Ye oloh are manguang Kumbang Bernaung ewen ndue Intan je hadari nah.
Sana sampai saran sungei, ewen ndue handak dimpah, buhau oloh are, jatun ati jukung kapal je tau mampadimpah ewen. Tara ingat Kumbang Bernaung “piring malawen” je inenga bapae nah. Palus ie manduan piring malawen te, balalu malabuhe akan sungei, Piring malawen te salenga hubah manjadi piring je hai tutu, palus Kumbang Bernaung dengan Intan mandai piring te handak dimpah akan silan sungei kanih.
Metuh ewen ndue into bentuk danum, langit hubah manjadi kaput pijem, nyahu kilat leta-letar sinde, riwut barat, parak ujan papak panggar, palus manambalik Kumbang Bernaung dengan Intan hung hunjun piring malawen te. Andau puna saluh. Piring malawen saluh manjadi danau, Kumbang Bernaung dengan Intan saluh manjadi “Bajai Baputi”.
Piring Malawen je saluh manjadi danau te, inggare oloh wayah tuh “Danau Malawen”. Huran bajai baputi due kungan te, kinjap lampang. Bajai baputi te je saluh bara Kumbang Bernaung dengan Intan.
Danau Malawen te ije danau je hai tutu, melai tukep lewu Sanggu, Kabupaten Barito Selatan, Propinsi Kalimantan Tengah. Danau te bahalap tutu patut akan obyek wisata.
Tikas tuh kesah Danau Malawen. Amon tege katapase tau pahari mandahang tuntang mangambuahe.
Peteh Penyang :
1. Hajat niat je bahalap lalus tutu-tutu tuntang sambil balakudoa.
2. Ela mahapan katekang atei, amun tege kanahuang, awi tau manyasat arep kabuat.
3. Oloh bakas ela mamadu anak jariae malabien awi handak manggau manantu je tatau.
4. Anak harus hormat dengan oloh bakas, ela malawan kare peteh, nasihat oloh bakas. Ela mananjaru.
5. Oloh je mawi taluh gawi je sala, tau buah hukuman Hatalla.
bjn_Latn bjn_Latn bjn_Latn bjn_Latn bjn_Latn ban_Latn bjn_Latn bjn_Latn bjn_Latn ace_Latn bjn_Latn zsm_Latn zsm_Latn min_Latn bjn_Latn bjn_Latn bjn_Latn bjn_Latn bjn_Latn mri_Latn bjn_Latn ban_Latn bjn_Latn bjn_Latn jav_Latn